ອັ​ຟ​ກາ​ນິ​ສ​ຖານ ຈັດ​ພິ​ທີ ສາ​ບານ​ຕົວ ໃຫ້ແກ່ ຜູ້​ນຳ​ 2 ​ທ່ານ ພ້ອມ​ກັນ ເພື່ອຂຶ້ນ ​ດຳ​ລົງ​ຕຳ​ແໜ່ງ ເປັນປະ​ທາ​ນາ​ທິ​ບໍ​ດີ​
ໃນ​ຂະ​ນະ​ທີ່ ທ່ານ​ການີ ມ້ວນ​ທ້າຍ​ຄຳ​ປາ​ໄສ​ຂອງ​ທ່ານ​ຢູ່ນັ້ນ ຈະຫຼວດ​ສີ່​ລູກ ໄດ້​ຕົກ​ລົງ​ຢູ່​ໃກ້ໆ​ບໍ​ລິ​ເວນ​ຂອງ​ທຳ​ນຽບ​ປະ​ທານ​າ​ທິ​ບໍ​ດີ. 
ທ່ານອາສຣາຟ ການີ ຜູ້ທີ່ໄດ້ຖືກເລືອກໃຫ້ເປັນປະທານາທິບໍດີແລະຄູ່ແຂ່ງຂອງ ທ່ານ ໃນການເລືອກຕັ້ງ ຄື ທ່ານອັບດູລລາ ອັບດູລລາ ຜູ້ທີ່ໄດ້ຮັບຄະແນນ ເປັນອັນດັບທີສອງ ຕ່າງກໍໄດ້ສາບານຕົວ ໃນພິທີເຂົ້າຮັບຕຳແໜ່ງ ໃນວັນຈັນວານນີ້ ອັນເປັນການທະວີຄວາມເຄັ່ງຕຶງທາງການເມືອງ ແລະຈະເປັນບັນຫາທ້າທາຍໃໝ່ ຕໍ່ຄວາມພະຍາຍາມໃນການເຈລະຈາສັນຕິພາບ ທີ່ນຳພາໂດຍສະຫະລັດ ໃນເບື້ອງຕົ້ນ ພິທີສາບານຕົວເຂົ້າຮັບຕຳແໜ່ງຂອງທັງສອງຕ່າງກໍໄດ້ຖືກເລື່ອນ ເວລາອອກໄປ ຊຶ່ງປາກົດວ່າ ໃຫ້ສະຫະລັດຫາທາງແກ້ໄຂວິກິດການ ທີ່ສັບສົນວຸ້ນວາຍນີ້ ທາງດ້ານການທູດ ເຖິງຢ່າງໃດກໍຕາມ ຫຼັງຈາກບໍ່ເທົ່າໃດຊົ່ວໂມງຕໍ່ມາ ການສາບານຕົວ ກໍໄດ້ເລີ້ມຕົ້ນຂຶ້ນ ທ່ານການີ ໄດ້ສາບານໂຕ ກ່ອນເປັນຜູ້ທຳອິດ ໃນພິທີທີ່ມີການຖ່າຍທອດສົດ ບ່ອນທີ່ລວມມີບັນດາແຂກຕ່າງປະເທດອື່ນໆເຂົ້າຮ່ວມ ພ້ອມດ້ວຍ ທູດພິເສດ ສະຫະລັດ ທ່ານ ຊາລເມ ຄາລີຊາດ ແລະ ຜູ້ບັນຊາການກອງກຳລັງນາໆຊາດຂອງສະຫະລັດ ທ່ານສະກອຕ ມີເລີ ໃນຂະນະທີ່ ທ່ານການີ ມ້ວນທ້າຍຄຳປາໄສຂອງທ່ານຢູ່ນັ້ນ ຈະຫຼວດສີ່ລູກ ໄດ້ຕົກລົງຢູ່ໃກ້ໆບໍລິເວນຂອງທຳນຽບປະທານາທິບໍດີ “ພວກເຮົາໄດ້ເຫັນການໂຈມຕີທີ່ໃຫຍ່ກວ່ານີ້ ບໍ່ຕ້ອງຢ້ານ ພຽງລະເບີດສອງລູກ” ທ່ານການີ ໄດ້ກ່າວໄປ ໂດຍປອບໃຈບັນດາແຂກມາຮ່ວມໃນພິທີ ຜູ້ທີ່ຕື່ນຕົກໃຈ ແລ້ວຂໍໃຫ້ຢູ່ໃນບ່ອນນັ່ງຂອງພວກເພິ່ນຕໍ່ໄປ ສ່ວນທ່ານອັບດູລາ ກໍໄດ້ສາບານຕົວ ໃນພິທີເຂົ້າຮັບຕຳແໜ່ງ ຢູ່ໃນສຳນັກງານຂອງທ່ານ ເຊັ່ນກັນ ໂດຍທັງສອງພິທີສາບານຕົວເຂົ້າຮັບຕຳແໜ່ງປະທານາທິບໍດີ ໄດ້ຖືກຖ່າຍທອດສົດ ຜ່ານສະຖານີໂທລະພາບຕ່າງໆຂອງອັຟການິສຖານ ບາງສະຖານີ ໄດ້ຖ່າຍທອດໃຫ້ເຫັນພາບພິທີທັງສອງພ້ອມກັນໃນຈໍໂທລະພາບ ຄະນະກຳມາທິການເລືອກຕັ້ງຂອງອັຟການິສຖານ ເມື່ອທ້າຍເດືອນແລ້ວນີ້ ໄດ້ປະກາດໃຫ້ ທ່ານການີ ຜູ້ທີ່ດຳລົງຕຳແໜ່ງໃນປັດຈຸບັນ ເປັນຜູ້ຊະນະ ໃນການແຂ່ງຂັນເລືອກຕັ້ງປະທານາທິບໍດີ ທີ່ມີແຕ່ຄວາມຂົມຂື່ນ ເມື່ອວັນທີ 28 ກັນຍາຜ່ານມາ ແຕ່ ທ່ານອັບດູລລາ ຜູ້ທີ່ດຳລົງຕຳແໜ່ງເປັນຫົວໜ້າບໍລິຫານ ໄດ້ປະຕິເສດວ່າ ຜົນການເລືອກຕັ້ງນັ້ນ ເປັນການສໍ້ໂກງ ໂດຍກ່າວອ້າງວ່າ ທ່ານແລະທີມງານຂອງທ່ານ ໄດ້ຊະນະການປ່ອນບັດ ແລະໄດ້ຂົ່ມຂູ່ວ່າ ທ່ານຈະຈັດຕັ້ງລັດຖະບານຂອງທ່ານເອງ ໃນວັນຈັນມື້ນີ້ ທ່ານອັບດູລລາໄດ້ຂຽນຂໍ້ຄວາມລົງໃນທວີດເຕີ ເຖິງຄວາມໝັ້ນໝາຍທີ່ຈະດຳເນີນການຕໍ່ໄປຂອງທ່ານວ່າ “ຜູ້ໃດກໍຕາມບໍ່ຄວນຕີລາຄາຕ່ຳເກີນໄປກ່ຽວກັບຄວາມໝັ້ນໝາຍ ເພື່ອປະຊາທິປະໄຕອັນແທ້ຈິງຂອງພວກເຮົາ ແລະການຕັດສິນໃຈທີ່ຈະຍຶດໝັ້ນໃນການປົກຄອງດ້ວຍຕົວບົດກົດໝາຍ ປະຫວັດຂອງພວກເຮົາ ກ່ຽວກັບການປະຕິເສດ ແລະການຜ່ອນສັ້ນຜ່ອນຍາວຂອງພວກເຮົາ ບໍ່ຄວນຖືກນຳມາເປັນສາເຫດ ໃຫ້ບຸກຄົນໃດບຸກຄົນນຶ່ງ ບໍ່ຖືສຳຄັນກ່ຽວກັບພວກເຮົາ ການປະກາດເປັນໂມຂະກ່ຽວກັບການສໍ້ໂກງໃນການປ່ອນບັດທັງໝົດ ແມ່ນເປັນທາງອອກ!”